Mutual fund Society
สังคมกองทุนรวม ประจำวันศุกร์ที่ 17 มิ.ย. 2554 .
18 ส.ค. 2554

สังคมกองทุนรวม ประจำวันศุกร์ที่ 17 มิ.ย. 2554 .
เป็นขาลงชัดขึ้นเรื่อยๆ เมื่อวิกฤตหนี้สาธารณะในยุโรปลุกลามไม่สิ้นสุด โดยเฉพาะเหตุการณ์ประท้วงที่รัฐสภาวานนี้ หลังจากที่ก่อนหน้านี้ สถาบันจัดอันดับความน่าเชื่อถือ มูดี้ส์ อินเวสเตอร์ เซอร์วิส ได้ปรับลดอันดับความน่าเชื่อถือของพันธบัตรกรีซลง ต่ำถึงระดับ Junk Bond และมีแนวโน้มที่จะปรับลดลงอีก 
ขณะที่ตัวเลขเศรษฐกิจสหรัฐก็ออกมาไม่ดีนัก พาให้เศรษฐกิจโลกน่าจะชะลอตัวลง 
นักวิเคราะห์เริ่มมองตลาดหุ้นทั่วโลก รวมไทยด้วยนั้น เป็นขาลงBear Market เพราะดัชนีหุ้นในตลาดสำคัญปรับลงต่ำกว่าเส้นค่าเฉลี่ย 50 วันแล้ว 
หันมาดูแวดวงกองทุนรวมบ้าง แม้จะออกมาฉลองความสำเร็จหลังโปรโมตกองทุน TMB Global Bond Fund ได้ทะลุเป้า 1.15 หมื่นล้านบาท จนเป็นหนึ่งในกองทุนตราสารหนี้ต่างประเทศประเภทที่สามารถไถ่ถอนได้ทุกวันที่มีขนาดสินทรัพย์ขนาดใหญ่ที่สุดในไทยในปัจจุบัน แต่ บลจ.ทหารไทย ยังเดินหน้าขายกองทุนต่อเนื่อง ออกโปรโมชัน “เปี่ยม 10” รอบที่ 2 ผู้ลงทุนสามารถซื้อได้ถึงวันที่ 14 ก.ค.นี้ .
ใครที่ครบกำหนดลงทุนในกองเกาหลี โยกมาเข้ากองนี้ได้สบายๆ 
ส่วน บลจ.ไทยพาณิชย์ ออกกองทุนตราสารหนี้ 5 กองพร้อมกัน กะระดมเงิน 2 หมื่นล้านบาททีเดียว 
 มีทั้งกองที่มีอายุโครงการสั้น 3 เดือน 6 เดือน 1 ปี และ 5 ปี ที่น่าสนใจก็กอง 5 ปีนี่แหละยาวดี ชื่อกองทุนเปิดไทยพาณิชย์คุ้มครองเงินต้น เอเชียนล็อคอิน คอมเพล็กซ์ รีเทิร์น 2 เป็นกองทุนที่ลงทุนในตราสารหนี้ภาครัฐไทยและสัญญาออปชันอ้างอิงสินทรัพย์ 5 ตัว ที่เชื่อมโยงตลาดหุ้นเอเชีย เป็นกองทุนคุ้มครองเงินต้น มีแนวทางการลงทุนที่ซับซ้อนเล็กน้อย แต่สามารถทำความเข้าใจได้ ขาย IPO ถึงวันที่ 20 มิ.ย
 บลจ.ธนชาต ก็ออกกองตราสารหนี้ใหม่ ลงทุน 6 เดือน อัตราผลตอบแทน 3.2% ต่อปี ขาย IPO ถึง 21 มิ.ย.
บลจ.อยุธยา มีกองตราสารหนี้ 2 กองตอนนี้ 3 เดือน และ 6 เดือน IPO ถึง 20 มิ.ย.
ของ บลจ.บัวหลวง เป็นกองทุนตราสารหนี้ชนิดระบุวันครบกำหนดอายุ ขาย IPO ถึงวันที่ 21 มิ.ย. 
บลจ.กรุงไทย เป็นรายที่ทำต่าง ออกกองทริกเกอร์ฟันด์ชื่อย้าวๆ ยาว กองทุนเปิดกรุงไทย 10 เอ็ม 5+5% ทริกเกอร์ อายุ 10 เดือน ลงทุนหุ้นไทย โดยมีเป้าทริกเกอร์ที่ 10% ขาย IPO ถึง 23 มิ.ย. 
บลจ.แอสเซท พลัส ออกกองทุนตราสารหนี้อายุ 3 เดือนลงทุนตราสารหนี้ไทย ผลตอบแทน 2.80% ต่อปี ขาย IPO ถึงวันที่ 22 มิ.ย. 
สัปดาห์หน้า 20 มิ.ย. ชะลอเทรดหุ้น แต่ไปซื้อโปรดักส์ตัวใหม่ของตลาดอนุพันธ์ ซิลเวอร์ ฟิวเจอร์ส กันดีกว่า และมีการขยายเวลาการซื้อขายโกลด์ฟิวเจอร์สและซิลเวอร์ฟิวเจอร์สไปจนถึง 22.30 น. ด้วย